Forslaget ble lansert i et debattinnlegg i Os & Fusaposten, men er også omtalt av Bergens Tidende.

Reiertsen, som sitter i familie- og kulturkomiteen på Stortinget, viser til overgrepssakene som er blitt avdekket i barnehager i Bergen.

– Vi har jo andre plasser der vi har kameraovervåking. Om du gjør en god jobb og ikke har noe å skjule, bør du ikke ha betenkeligheter med kameraovervåking, sier Reiertsen til avisen.

Hun mener en slik overvåking må være siste utvei der barnehagene ikke er gjennomsiktige nok.

– I samarbeid med foreldre og barnehageeiere må en vurdere om kameraovervåking må til for å gi hundre prosent trygghet og tillit, sier Reiertsen.

Barnehagebyråd i Bergen, Pål Hafstad Thorsen (Ap), er imot overvåking med kamera i barnehage, og han påpeker at kameraovervåking av eller i en barnehage er forbudt.

– Skal det åpnes for dette, må Stortinget ta debatten først. Som småbarnspappa ville jeg synes det var uakseptabelt hvis min datter skulle bli filmet i barnehagen, for eksempel på stellerommet., sier han.